text: Traktor pløjer ind i privat have 
  10 august 2015 kl. 04.17
  En beboer i Lunderup ved Rødekro vågnede op til en have, der var molesteret af en traktor. Flere effekter påkørt og ødelagt.
  Traktoren var formentlig blevet stjålet lørdag aften i Genner Nørskov ved Rødekro. Her savner en ejer i hvert fald en rød traktor af mærket Volvo 800.
  Den noget rystede hus- og haveejer Henrik Wiwe siger til TV SYD:
  - Hvad nu hvis børnene havde sovet i telt ude i haven?
  Han fortæller, at traktoren har kørt gennem hegnet og mast børnenes lille fodboldmål, og kørt gennem indkørsel med to betonpiller og en kæde imellem. Både betonpiller og kæde er lagt ned.
  Både politiet, haveejeren og ejeren af den stjålne traktor vil meget gerne have informationer i sagen.
  Ukendt traktor har lørdag nat pløjet gennem en privat have v/Lunderup, Rødekro. Muligvis den stjålne traktor fra Genner Nørskov. #politidk
  Vi efterlyser en brugsstjålet traktor af mærket Volvo 800, rød, årg. 1976. Stjålet fra Genner Nørreskov v/Rødekro. #politidk
  — Sydjyllands Politi (@SjylPoliti) August 9, 2015
  